Tirsdag aften meddelte Alternativets politiske leder, Uffe Elbæk, at han vil pege på sig selv som statsminister ved næste valg. Ikke Mette, ikke Lars, ikke flere »præsidentvalgslignende forløb«. Bare Uffe.

Det lyder umiddelbart besnærende. Over hele Europa er den traditionelle højre-venstre-skala i opløsning, og de gamle magtpartiers historiske dominans erstattes af nye alliancer. Herhjemme har Socialdemokratiet brudt med De Radikale. Alternativet vil styrke den grønne omstilling, og det kræver åbenbart, at de melder sig ud af rød blok.

»Det er vores analyse, at man diskuterer farverne på gardinerne, mens huset brænder,« som Uffe Elbæk sagde til TV 2.

I princippet har han ret. Mandaternes aktuelle logik er ikke evighedens facitliste, og der er altid brug for bevægelser, som anlægger radikal systemkritik. Men i realiteten er Alternativets melding kontraproduktiv.

De 90 mandater

Det er unægteligt svært at se 90 mandater samle sig bag Uffe Elbæk, der lige nu står til at få fire procent af stemmerne i den seneste meningsmålingsanalyse fra professor Kasper Møller Hansen i Altinget. Uffe bliver ikke statsminister. Der er ikke en ’tredje vej’ i dansk politik.

Alligevel siger Uffe Elbæk: »Vi trækker simpelthen vores mandater ud af ligningen.« Hvis han ikke bliver chef for det hele, tæller Alternativets mandater ikke med. Og hvad betyder det så? Jo, når partilederne sætter sig om bordet efter valget, skal de – uanset at Uffe Elbæk ikke kan lide det – finde en regeringsleder. Danmark skal fungere. Og her vil valget efter al sandsynlighed stå mellem Mette Frederiksen (S) og Lars Løkke Rasmussen (V), for ingen andre kan samle 90 mandater. Hvis Alternativet nægter at vælge side, er det naturligvis en svækkelse af rød blok, og derfor de facto det samme som at pege på Lars Løkke.

Og hvad mere er: Dansk Folkeparti har klart sagt, at de vil i regering med Venstre efter næste valg, så hvis Uffe og co. står fast, vil de reelt åbne døren til ministerbilen for Kristian Thulesen Dahl. Og hvordan gavner dét egentlig den grønne omstilling? Særligt i lyset af, at Socialdemokratiet rent faktisk har fremlagt en overraskende ambitiøs grøn plan.

Det efterlader vælgerne med en væsentlig lære om Uffe Elbæks parti: Vil man have en mere venstreorienteret politik og en ny regering, skal man ikke stemme på Alternativet.